
   PRIMAR


Direcţia Urbanism






 Dr. Ing. Gheorghe Ciuhandu

Nr.SC2003-20556/24.11.2003 
REFERAT

privind avizarea Planului Urbanistic Zonal

“SUPERMARKET KAUFLAND Timişoara”,

str. Prislop – str. Bojincă (incintă Begapam)


Având în vedere prevederile Planului Urbanistic General al Municipiului Timişoara şi strategia de dezvoltare şi renovare urbană promovată de către Consiliul Local al Municipiului Timişoara;


Având în vedere documentaţia înregistrată la noi cu nr.U22003-006197/05.11.2003, prin care se solicită avizarea din punct de vedere urbanistic a Planului Urbanistic Zonal - “SUPERMARKET KAUFLAND Timişoara”;

Având în vedere cerinţele certificatului de urbanism nr. 3413/05.08.2003;

Propunem Comisiilor din cadrul Consiliului Local al Municipiului Timişoara analizarea şi avizarea din punct de vedere urbanistic a documentaţiei Plan Urbanistic Zonal – “ SUPERMARKET KAUFLAND Timişoara”, str. Prislop – str. Bojincă (incintă Begapam), judeţul Timiş.

Documentaţia a fost iniţiată de către SC TERRA INVEST SRL şi este elaborată de SC MG Building Design SRL, proiect nr. 31/10.2003.

Zona pentru care se eliberează planul urbanistic are ca obiect studiul zonei industriale situate în partea de sud-vest a oraşului Timişoara, cu accese dinspre str. Bojincă şi str. Prislop. 


În conformitate cu PUG Timişoara zona este cuprinsă în intravilanul municipiului Timişoara, încadrată în UTR 50, ca fiind zonă destinată unităţilor industriale, pentru reconversia în funcţiune comercială fiind necesară elaborarea unui PUZ.


Zona studiată prin PUZ cuprinde incinta SC Begapam SA, parţial terenul aparţinând SC Bumbacul SA şi intersecţia din P-ţa Iuliu Maniu, fiind stabilită astfel pentru a putea permite atât analizarea şi preluarea impactului refuncţionalizării activităţii actuale de producţie în zonă comercială cât şi identificarea unor rezolvări ale circulaţiilor rutiere actuale.

Obiectul PUZ-ului constă în analizarea şi evaluarea problemelor funcţionale şi tehnice din zonă, ţinându-se cont de recomandările Planului Urbanistic General al municipiului şi de noua strategie de dezvoltare urbană a administraţiei locale. Terenul studiat în cadrul PUZ are o suprafaţă de 4,5 ha, iar zona refuncţionalizată-supermarket de 2,2 ha, proprietate a SC BegaPam SA înscris în CF nr.133587 cu nr. topo 12648/5/2/1/1, 12648/1, 12648/2/1, 12648/3, 12648/4/2, 12718/2, 12716, 12697, 12698/1, 12695-12696/1, 12677/3/1.

Funcţiunea propusă este de supermagazin – servicii şi comerţ, funcţiune ce este compatibilă, comform regulamentelor locale de urbanism, cu zona de locuinţe învecinate.


Pentru amplasarea clădirii supermarketului se va realiza un schimb de teren între SC Begapam SA şi SC Bumbacul SA. Terenul cedat din incinta Begapam este de aproximativ 1.098 mp, iar cel desprins din incinta Bumbacul în favoarea Begapam va fi de aproximativ 2.526 mp. Suprafeţele exacte vor fi stabilite odată cu elaborarea documentaţiilor de dezmembrare şi semnarea contractelor între proprietari. Beneficiarul prezentului PUZ, SC Terra Invest SRL, va realiza investiţia supermarketului după ce va deveni proprietarul terenului alocat prin prezentul studiu acestei funcţiuni comerciale.

Modernizarea intersecţiei implică ocuparea suplimentară a unui teren în suprafaţă totală de aproximativ 430 mp, desprins din parcela aflată în faţa benzinăriei OMV şi în proprietatea Consiliului Local Timişoara, conform CF nr.4579.


Obiectivele propuse a fi atinse în cadrul PUZ-ului sunt:

· reconversia funcţională şi reconsiderarea cadrului arhitectural – urbanistic;

· reorganizarea şi completarea circulaţiei carosabile;

· modificarea infrastructurii tehnico-edilitare, adaptarea la noile funcţiuni.


Prin realizarea investiţiei se are în vedere creşterea atractivităţii zonei şi a cartierului, sporirea confortului zonelor de locuinţe învecinate, optimizarea traficului auto, îmbunătăţirea condiţiilor de mediu, ţinând cont de refacerea echipării edilitare, respectiv eliminarea factorilor poluanţi existenţi.

Accesul principal pe platformă se va realiza ca şi până în prezent dinspre str. Prislop. Faţă de situaţia actuală, accesul se va lărgi prin demolarea casei din str. Prislop nr. 9A, aflată în proprietatea beneficiarului. Pe terenul beneficiarului se vor organiza parcajele necesare funcţiunii propuse, conform prevederilor Regulamentului local de urbanism.
Regimul de înălţime propus este P+1E, care se încadrează în regimul de înălţime al zonei.

În conformitate cu legislaţia în vigoare se va reglementa situaţia juridică a terenurilor afectate de drumuri (fie că sunt carosabile sau pietonale), astfel încât acestea să aparţină domeniului public cu excepţia celor aflate în incintă.

Soluţia aleasă a avut în vedere prevederile normativelor actuale cu privire la forma şi dimensiunea construcţiei, a căilor de comunicaţii terestre, a necesarului de parcaje.


Planul Urbanistic Zonal – „SUPERMARKET KAUFLAND Timişoara” are avizele şi acordurile conform legislaţiei în vigoare.


Planul Urbanistic Zonal – “SUPERMARKET KAUFLAND Timişoara” se va integra în Planul Urbanistic General al Municipiului Timişoara şi va avea o valabilitate de 15 ani.


Prezentul referat va fi utilizat în conformitate cu prevederile L52/21.01.2003 privind transparenţa decizională în administraţia publică.

  DIRECTOR,




     Întocmit

